Els Mossos d’Esquadra i la policia espanyola han detingut aquest dijous cinc persones, tres a Barcelona i dues a Màlaga, per ordre de la Fiscalia Especial contra la Corrupció i Contra la Criminalitat Organitzada. Els cinc són de nacionalitat espanyola i se’ls acusa de formar part d’una organització criminal i de blanqueig de capitals. Es tracta de la segona fase d’un operatiu que va començar al juliol, quan es van detenir dotze persones més de nacionalitat russa i ucraïnesa entre Barcelona i la Costa Brava, acusats de blanquejar deu milions d’euros. Aleshores es van fer una quinzena de registres, un dels quals al restaurant japonès ‘Yubari’ de l’Avinguda Diagonal de Barcelona.  En paral·lel a les cinc detencions de la segona fase de l’operatiu que s’han dut a terme aquest dijous, el Jutjat d'Instrucció 21 de Barcelona ha emès tres Ordres Europees de Detenció i Lliurament contra tres persones de nacionalitat ucraïnesa considerades líders de l'organització. Entre aquestes persones, segons han informat els cossos policials, hi ha un “important empresari” del sector del gas a Ucraïna.    En la primera fase de l’operació, el juliol passat, els investigadors van acreditar la constitució d'un entramat empresarial que utilitzava persones interposades, a través del qual, segons han subratllat, es van incorporar capitals d'origen il·lícit procedent d'altres societats constituïdes principalment a Xipre i les Illes Verges. Amb aquest capital, afegeixen les mateixes fonts, van fer inversions en negocis d'hostaleria i béns immobles per valor d’uns deu milions d'euros. Els detinguts en aquesta segona fase de la investigació formarien part d'un grup de col·laboradors de segon nivell que “haurien emmascarat o afavorit” conductes de blanqueig de capitals per als investigats principals aprofitant la seva posició a entitats bancàries o els seus coneixements d'operatives econòmiques internacionals. Tres d'ells són advocats i dos empleats de banca.

Summary: Cinc detinguts a Barcelona i Màlaga com a presumptes autors de blanqueig de capitals


Catalunya és un pol internacional d'emprenedoria reconegut internacionalment i que cal seguir treballant per consolidar-lo, segons ha defensat Jordi Baiget, conseller d'Empresa i Coneixement en el transcurs de l'acte d'inauguració del 21e Fòrum d'Inversió organitzat per Acció a Barcelona. El conseller ha defensat la celebració d'aquest fòrum que permet posar en contacte uns 700 emprenedors i inversors amb l'objectiu de trobar finançament per impulsar nous projectes empresarials. Baiget ha defensat la necessitat de construir un ecosistema d'emprenedoria català a partir de les sinergies que generen esdeveniments internacionals com el Mobile World Congress i la fira Smart City. Baiget ha defensat el caràcter emprenedor dels catalans que en el transcurs de l'any passat van ser capaços de captar 800 milions d'euros en projectes de 'venture capital'.  En la seva intervenció, Baiget ha felicitat als organitzadors d'acció per haver consolidat en aquests últims anys el fòrum d'inversió. Aquest any el fòrum compleix la seva 21ena edició i en el transcurs d'aquest anys ha servit per tenir un punt de trobada entre emprenedors i inversors, ''una cosa tan simple i tan complexa de fer'', ha reblat el conseller  En el transcurs del 21e fòrum d'Inversió d'Acció que ha reunit a 700 emprenedors i inversors. En l'edició d'aquest any el país convidat ha estat Israel, que participarà amb diferents empreses i fons d'inversió de capital risc.  Després de l'acte d'inauguració presidit pel conseller Baiget, Alon Lifshitz, director general del fons Blumberg Capital, ha pronunciat la conferència inaugural sota el títol 'Tendències en capital risc i l'ecosistema israelià'.  En el transcurs de l'edició del mati 21 empreses han estat seleccionades d'un conjunt de 100 projectes finalistes per presentar el seu projecte emprenedor amb la intenció de captar l'interès dels fons d'inversió que participen en aquest fòrum.  Els organitzadors del fòrum preveuen que es celebraran unes 450 reunions de deu minuts de durada entre emprenedors i inversors de forma paral·lela als actes centrals de l'esdeveniment.

Summary: Baiget aposta per consolidar l'ecosistema d'emprenedoria català


Els partits independentistes (JxCat, ERC i la CUP) han presentat una proposta de resolució conjunta on insten el Parlament a declarar que Catalunya és republicana i que "per tant, no reconeix ni vol tenir cap rei". Les formacions també volen que la cambra denunciï connivència dels poders de l'Estat en la "fugida consentida" de Joan Carles I i que "l'únic camí per superar el règim monàrquic és constituir efectivament la República catalana com un estat de dret, democràtic i social". La proposta també constata el "fracàs" i la "crisi definitiva" del pacte constitucional del 78 que, "pel seu caràcter irreformable", "blinda la continuïtat d'una monarquia delinqüent, un sistema autonòmic fallit i una democràcia intervinguda pel poder judicial". El document també qualifica la "nissaga dels Borbons" com una "calamitat històrica" i com la "continuació del règim anterior".

Summary: L'independentisme vol que Catalunya "no reconegui cap rei" i denunciï la connivència de l'Estat en la fugida de l'emèrit


S’ha imposat a d’altres com ‘maridatge’, ‘micropoble’, ‘ciutat refugi’, ‘nomofòbia’ i ‘transmèdia’, entre d’altres ACN Barcelona.-L’Observatori de Neologia del Departament de Traducció i Ciències del Llenguatge de la Universitat Pompeu Fabra i de l’Institut d’Estudis Catalans han llançat per tercer any consecutiu una crida per escollir el neologisme de l’any passat, que ha estat per a la paraula ‘vegà-ana’. Amb el 21,6% dels vots, s’ha imposat clarament a altres paraules com maridatge (12,4%), micropoble (8,9%), ciutat refugi (8%), invisibilitzar (7,8%), gihadista (7,7%), precaritzar (7,5%), antropocè (7,1%), nomofòbia (6,3%), futtoc (5,2 %), superlluna (5,2%) i transmèdia (2,3%). En l’elecció del neologisme del 2016, hi ha participat 1.700 persones i els seus organitzadors destaquen que aquesta iniciativa “ja està consolidada en la societat catalana”. Entre els participants, se celebrarà un sorteig, i la persona premiada rebrà un volum de l’obra La Gramàtica de la llengua catalana i un lot de llibres cedit per les editorials Comanegra, Adis, Gregal i Barcanova, a qui els organitzadors agraeixen la seva col·laboració en el premi.

Summary: La paraula ‘vegà-ana’, escollida neologisme del 2016


La partida per al finançament de les escoles bressol per part de la Generalitat es podria recuperar als comptes del 2018, segons ha avançat la consellera d'Ensenyament, Meritxell Ruiz, en una entrevista a 'Els matins' de TV3 aquest dimecres. Ruiz ha explicat però, que també s'ha de canviar el model, per crear places públiques allà on són més necessàries i ha obert la porta a un model de tarifació social similar al que ha impulsat l'Ajuntament de Barcelona. A més a més, Ruiz ha volgut enviar un missatge tranquil·litzador a les famílies per la presència d'amiant a algunes escoles. La titular d'Ensenyament ha recalcat s'ha prioritzat intervenir en els edificis més necessaris, on ja s'ha començat a actuar.

Summary: Meritxell Ruiz està convençuda que el 2018 hi haurà una partida per a escoles  bressol però aposta per canviar el model


Cellnex Telecom farà una ampliació de capital per valor de 4.000 milions d'euros, segons ha anunciat aquest dimecres a través d'un fet rellevant a la Comissió Nacional del Mercat de Valors (CNMV). De fet, el seu CEO, Tobías Martínez, ja va obrir la porta a una nova ampliació dimarts després de la junta d'accionistes. La companyia emetrà i posarà en circulació uns 101,4 milions d'accions ordinàries amb un preu de 39,45 euros, per sota del preu de cotització al tancament d'aquest dimarts, que era de 56,14 euros. Els diners obtinguts amb l'ampliació es destinaran a "reforçar i augmentar els recursos propis de la companyia per seguir donant suport a la seva expansió", segons ha dit Cellnex en un comunicat.

Summary: Cellnex farà una ampliació de capital per valor de 4.000 MEUR


L'automobilística Seat ha arrencat aquest divendres la producció de respiradors d'emergència després d'obtenir el vistiplau de l'Agència Espanyola del Medicament. Els respiradors s’utilitzaran per a l’estudi clínic dels hospitals Clínic i Can Ruti, que permetrà testejar més profundament el prototip en vuit pacients de covid-19. La producció la farà Seat a la seva planta de Martorell. Durant la setmana passada ja es van realitzar proves en dos pacients al Germans Trias i Pujol i, si les proves amb més pacients surten positives, es podrà donar resposta a la manca de respiradors convencionals pel coronavirus i ampliar la seva utilització a més hospitals catalans i de la resta de l’estat. Així ho ha anunciat el ministre de Sanitat, Salvador Illa, i ho ha confirmat la mateixa companyia automobilística, que espera fabricar fins a 300 aparells al dia a la mateixa planta de la línia de muntatge del Seat León. Illa ha assegurat que es tracta d'una notícia "molt rellevant". “El nostre objectiu és tenir capacitat de producció nacional” de material sanitari per tenir una reserva “estratègica”, ha assenyalat el ministre, que ha afegit que l'Estat seguirà comprant a l'exterior. Illa també ha apuntat que altres hospitals es poden sumar a la investigació clínica dels hospitals Clínic i Germans Trias i Pujol amb els respiradors de Seat. El dispositiu, que es denominarà OxyGEN, està dissenyat per l'empresa Protofy.xyz i sota la direcció dels doctors Manel Puig de l'Institut d'Investigació Germans Trias i Pujol; Oriol Estrada de l'Hospital Germans Trias i Pujol i de Josep Maria Nicolás de l'Hospital Clínic. Els respiradors comptaran amb un més de 80 components electrònics i mecànics i compten amb un motor adaptar d'un neteja parabrises. Aquest dijous a la nit, la planta de Martorell va reprendre l'activitat per preparar-se per a la producció dels respiradors mentre esperava la documentació administrativa de l'Agència Espanyola de Medicaments i Productes Sanitaris (AEMPS), organisme dependent del Ministeri de Sanitat. L’objectiu d’'OxyGEN', és ajudar a la ventilació en situació d’absència de respiradors convencionals en aquells pacients amb problemes respiratoris severs, com els provocats per la covid-19. Només es contempla per al seu ús transitori en situació d’emergència i d’absència d’un ventilador convencional disponible. Es tracta d’un dispositiu d'emergència que permet automatitzar els balons ressuscitadors manuals (tipus AMBU), de manera mecanitzada i autònoma, per utilitzar-los com a suport a la respiració. Així mateix, permet controlar la freqüència respiratòria, el volum corrent i la ràtio inspiració/expiració de forma constant i objectiva proporcionant al pacient un suport que, d'una altra manera, no tindria. El dispositiu ha passat les proves de validació amb simuladors a la Facultat de Medicina de la UB, al Campus Clínic, i amb models animals al Centre de Medicina Comparativa i Bioimatge (CMCiB) de l’Institut de Recerca Germans Trias i Pujol (IGTP). També ha passat les proves controlades amb pacients, realitzades sota les autoritzacions pertinents dels comitès ètics corresponents, a l’Hospital Germans Trias i Pujol. També ha participat en les proves el doctor Martí Pons, especialista de la unitat de cures intensives de l’Hospital Sant Joan de Déu de Barcelona.

Summary: Seat arrenca la producció de respiradors d'emergència després d'obtenir el vistiplau del govern espanyol


Prop de 1.300.000 alumnes tornen a les aules aquest dijous després de 82 dies de vacances. 49.976 ho faran a educació infantil, 209.398 a l'educació primària i  474.425 a l'educació secundària. 330.295 ho fan a l'etapa que més creix aquest curs en alumnat, la Secundària Obligatòria. 93.724 començaran el Batxillerat i la resta, en cicles formatius de grau mitjà, ensenyaments de règim especial. La resta d'estudiants, de formació professional de grau superior, d'escoles d'adults i d'escoles oficials d'idiomes han d'iniciar les classes abans del 26 de setembre. Pel curs 2019-2020, s'obren 25 nous institut-escola, s'estrenen 8 instituts i s'incorporen 670 docents i 23 professionals d'atenció educativa. Amb aquest increment, la plantilla de professorat serà de 72.535, que servirà per respondre a les necessitats d'escolarització i assolir una relació d'alumne-docent de 13 alumnes per professor a la Primària i 10 a la Secundària.  Per aquest curs també es preveu la convocatòria de 3.155 places, 2.946 per al cos de professors de l'ensenyament secundari, 60 d'escoles oficials d'idiomes, 40 d'arts plàstiques i disseny, 8 de mestres de taller d'arts plàstiques i disseny i 110 del cos d'inspecció educativa.  Obres als centres Durant aquest 2019, el Departament d'Educació ha iniciat 413 obres a centres educatius. 208 d'aquestes obres han estat per necessitats d'escolarització, 200 més són de millora i alguna es podrà allargar més enllà d'aquest dijous però sense impedir l'atenció de l'alumnat.  Nous projectes Entre els projectes pedagògics que s'engeguen aquest nou curs destaca un nou programa per promoure i millorar l'expressió oral de l'alumnat, amb activitats orals tant acadèmiques com d'entorn, una iniciativa que sorgeix després d'una prova pilot a les competències bàsiques de 4t d'ESO. També es farà formació al professorat. A més a més, es preveu que tots els alumnes de 3r o 4t d'ESO facin servei comunitari, un projecte que ja es va implantar al 65% dels centres i que, segons les dades del Departament, contribueix a assolir la competència social i ciutadana, i en un 78% dels casos també ha millorat la convivència al centre. A més, un 20% dels alumnes mostren interès a seguir vinculats amb l'entitat. Enguany també es posen en marxa els plans educatius d'entorn a 54 centres de 5 municipis (Esplugues de Llobregat, l'Hospitalet de Llobregat, Ripoll, Sant Vicenç dels Horts i Tàrrega) per tal de fomentar la visió comunitària com a part del sistema educatiu.

Summary: Prop d'1.300.000 alumnes tornen a les aules


El cap de l'executiu descarta participar en una "maniobra d'escarni" que tanqui les portes "al desig dels catalans a decidir" ACN Barcelona.-El president de la Generalitat, Carles Puigdemont, s'ha mostrat "totalment disposat" a participar en un cara a cara amb el president del govern espanyol, Mariano Rajoy, per explicar "per què hem arribat fins aquí i què farem els catalans". Així ho afirma Puigdemont en un avançament de l'entrevista que publicarà aquest diumenge el diari 'Ara'. Puigdemont però descarta participar "en una maniobra perquè el parlament espanyol tanqui les portes, com ha fet 18 vegades, al desig dels catalans a decidir". "No cal que tornem a repetir aquesta  versió del que ja coneixem", ha advertit. A més, Puigdemont també ha assegurat que no tindria "cap problema" en un escenari que passés per convocar el referèndum, explicitar la pregunta i després anar al Congrés per explicar-se en aquest mateix sentit.  Després de l'emplaçament de la vicepresidenta del govern espanyol, Soraya Sáenz de Santamaría el 19 de maig, Puigdemont va replicar que el Congrés només ha de de pronunciar-se sobre un referèndum en cas que hi hagi un acord previ entre els dos executius. En l'avançament de l'entrevista aquest dissabte, i davant la pregunta "Vostè podria convocar el referèndum, explicitar la pregunta i després anar a explicar-se al Congrés dels Diputats?", Puigdemont ha respost: "No tindríem cap problema a fer-ho, això". I ha afegit que estaria "encantat" de debatre: "Amb qui vulgui saber perquè hem arribat fins aquí; [..] li he proposat manta vegades de parlar-ne al president del govern espanyol".  És en aquest context que ha afirmat també que estaria "totalment disposat" a participar en un cara a cara al Congrés amb Mariano Rajoy. "Si és per explicar perquè hem arribat fins aquí i què farem els catalans", ha insistit. "Si és per participar en una maniobra d'escarni perquè el parlament espanyol tanqui les portes al desig dels catalans a decidir, no cal que tornem a repetir aquesta versió que ja coneixem", ha afegit el cap de l'executiu català.  D'altra banda, ha assegurat que "seria una bestiesa" que el Govern acabés a la presó. "Un deliri". "Sé que hi ha algú que en nits de somnis humits això el posa especialment motivat, que ens haurien d'enviar a tots a la garjola, això no passarà", ha assegurat Puigdemont. Sobretot perquè creu que això manifestaria "impotència" per part d'un estat "potent" com l'espanyol. "Si és incapaç d'utilitzar el poder raonablement, que només té aquest recurs, és l'esfondrament de l'estat espanyol, haver d'arribar a aquestes conseqüències per què hem organitzat un referèndum", afegeix al vídeo que ha avançat l'ARA.  Finalment, Puigdemont també afirma que la pregunta del referèndum "serà clara" i que no implicarà "cap mena d'engany": un ciutadà "sabrà què vota quan vota 'sí' i quan vota 'no' i a què renuncia quan decideix no votar".

Summary: Puigdemont, "totalment disposat" a un cara a cara amb Rajoy al Congrés


La portaveu d'ERC, Marta Vilalta, ha assegurat que el seu partit es planteja presentar finalment una esmena la totalitat als pressupostos del govern espanyol. "En un percentatge molt alt s'acabarà presentant", ha assegurat aquest dilluns en roda de premsa a la seu dels republicans. La decisió final es concretarà els propers dies però ERC està "molt en la línia" del que ja han demanat també les seves joventuts, Jovent Republicà: que no se'n permeti la tramitació. Els republicans, que lamenten que no hi hagi hagut "moviments" de Pedro Sánchez en clau d'autodeterminació i fi de la repressió, reiteren que per ells el debat de fons no és de partides sinó de "drets, democràcia i llibertats".

Summary: ERC es planteja "en un percentatge molt alt" presentar esmena a la totalitat als pressupostos de Sánchez


Vilanova i la Geltrú participarà del projecte transfronterer Med GAIMS, amb el qual es volen millorar els atractius turístics de les ciutats a partir de l’experiència aconseguida a través de videojocs. La iniciativa, liderada per l’American University of Beirut (AUB), pretén aconseguir la desestacionalització del turisme i la dispersió de les activitats per evitar que els visitants es concentrin en punts massa concrets. Per assolir aquesta fita, es preveu aplicar les noves tecnologies i estratègies pròpies dels videojocs per aconseguir la promoció d’elements patrimonials que sovint queden en segon pla. Med GAIMS treballa per desenvolupar uns 40 jocs per a 12 punts turístics de 8 destinacions turístiques diferents.

Summary: Vilanova participa en un projecte internacional per millorar els atractius turístics a través de l’experiència de videojocs


L’activitat econòmica de l’Alt Penedès s’ha disparat durant el segon semestre del 2016, passant de ser la comarca número 31 en el conjunt del rànquing català a posicionar-se al 7è lloc en dinamisme empresarial i creació d’ocupació. Ho recull el darrer Informe de Conjuntura Econòmica elaborat per l’ADEPG (Associació d’Empresaris del Penedès i el Garraf) amb la consultora Activa Prospect. Segons el document, presentat aquest dimarts, la indústria ha estat el sector que més ha contribuït a l’evolució de l’economia de l’Alt Penedès entre els mesos de març i juny, en comparació a l’any passat. D’altra banda, l’informe de la patronal també senyala que la comarca ha incrementat l’ocupació en gairebé un 5%, una xifra que es repeteix al Garraf i el Baix Penedès. Les conclusions de l’Informe de Conjuntura Econòmica afirmen que l’Alt Penedès ha estat la comarca que ha fet el “salt més notable” els darrers tres mesos analitzats. En aquest període, la indústria ha estat el sector que més llocs de treball ha creat, creixent un 6,1%. Pel que fa al sector serveis, hi despunta l’àmbit de l’hostaleria, amb un increment de llocs de treball de l’11,1%. Al seu torn, el comerç ha registrat un augment de l’ocupació del 3,2%. En referència al Baix Penedès, l’estudi situa aquesta comarca en la 5a posició dins el conjunt de Catalunya, amb un creixement interanual del 5% (1,3 punts per sobre de la mitjana catalana). En la mateixa línia que succeeix a l’Alt Penedès, en aquest territori també despunta l’evolució del sector de la indústria. Per contra, es constata un descens de l’ocupació al comerç (-1,4%). Pel que fa al Garraf, l’informe de l’ADEPG l’ubica al 6è lloc de les 42 comarques catalanes. En aquest cas, la construcció és el sector on més ha crescut l’ocupació, amb un 13,8% més que ara fa un any. Seguidament, hi ha els serveis i la indústria. Dins l’àmbit dels serveis, sobresurt el creixement de l’hostaleria, amb un increment del 6,4%. “Optimisme moderat” L’ADEPG ha valorat positivament els resultats del segon semestre de l’any, afirmant que “se’n desprèn un moderat optimisme”. Així, la patronal ha fet una crida als ajuntaments per a què “aprofitin la conjuntura i empenyin aquesta tendència favorable” aprovant incentius fiscals i mesures de suport per afavorir la implantació de noves empreses, amb la conseqüent creació de llocs de treball.

Summary: Es dispara l’activitat econòmica a l’Alt Penedès durant el segon semestre del 2016, segons l’ADEPG


El president del govern espanyol, Mariano Rajoy, ha reaccionat aquest dimarts des de Nova York a les previsions de la Comissió Europea que apunten a un incompliment per part de l'Estat dels objectius de reducció del dèficit. Brussel·les considera "una mica optimistes" els pressupostos del 2016 i demana que s'executin "de forma rigorosa" els del 2015. Per contra, Rajoy ha assegurat que "Espanya no incomplirà el dèficit" i ha recordat que Brussel·les ja s'ha equivocat a la baixa anteriorment sobre la marxa de l'economia espanyola. El president espanyol és a Nova York per participar a una reunió del Consell de Seguretat de l'ONU sobre "Dones, Pau i Seguretat". "No hi estic d'acord, Espanya no incomplirà el dèficit. Des que vam assumir la responsabilitat de governar hem complert sempre el dèficit i he de dir que en alguna ocasió qui s'ha equivocat és la Comissió Europea", ha dit Rajoy, que ha reiterat que el govern espanyol està "molt tranquil perquè Espanya ha recuperat activitat econòmica, està recuperant ocupació, i això fa que estigui augmentant la recaptació". És la resposta al missatge que va llaçar dilluns en roda de premsa el comissari d'Afers Econòmics i Monetaris, Pierre Moscovici, que va afirmar que la Comissió "convida" les autoritats espanyoles a "prendre les mesures necessàries durant el procés de tramitació" dels pressupostos. La Comissió preveu un dèficit del 4,5% del PIB aquest any 2015 i del 3,5% al 2016, tres i set dècimes, respectivament, per sobre del previst.El ministre d'Economia, Luis de Guindos, també va assegurar aquest dilluns que l'Estat "sempre acaba complint" i va restar transcendència a l'advertència de Brussel·les. Segons el ministre, no cal fer cap "modificació important" als pressupostos del 2016. "Només ens demanen actualitzar-lo i és lògic perquè falten un seguit de dades que es coneixeran a mesura que passin les setmanes", va dir.

Summary: Rajoy: "Espanya no incomplirà el dèficit"


El secretari general de Podem, Pablo Iglesias, ha acusat el PSOE de fer teatre i de no dir obertament als ciutadans si facilitaran la investidura de Rajoy. Iglesias, que s’ha reunit aquest matí amb el president espanyol, Mariano Rajoy, al Palau de la Moncloa, ha criticat que el partit de Pedro Sánchez “estigui més obsessionat en parlar de lluites internes entre els socialistes i no dels problemes dels ciutadans”. Per el líder del Podem, el PSOE “no està a l’alçada històrica que el moment requereix i demostra que qui mana no és el seu secretari general, Pedro Sánchez, sinó els barons territorials” als qui acusa de no plantejar cap alternativa a un possible govern del PP perquè, segons Iglesias, no els interessa.  Pablo Iglesias ha volgut reiterar que Podem “no permetrà, ni per activa ni per passiva, que governi el PP” i que ara “no és moment de cadires sinó dels ciutadans”. En aquesta línia, Iglesias, que s’ha reunit amb el president espanyol en funcions durant una hora i mitja, ha ofert a Rajoy un Pla d’Emergència Social “per garantir l’habitatge, la sanitat i la calefacció a tothom”.  Davant aquesta oferta, Iglesias no ha vist a Rajoy “gaire receptiu”, ja que segons el candidat de Podem, “son les polítiques dels populars les responsables de la situació d’emergència social en la que es troben molts ciutadans”. En aquesta línia, Iglesias també lamenta que cap partit a l’Estat estigui disposat a fer les reformes constitucionals necessàries per garanteixin els drets socials que la mateixa Constitució estableix.   El candidat de Podem a La Moncloa ha denunciat que el debat sobre un possible referèndum a Catalunya “sigui un tema tabú” per el líder socialista Pedro Sánchez al qui acusa de seguir en el “discurs de la caverna mediàtica de la dreta espanyola i del immobilisme”. Iglesias, però, no ha volgut deixar clar si la convocatòria d’un referèndum és condició irrenunciable per arribar a algun tipus de pacte de govern. Un pacte, que segons el Secretari General de Podem podria materialitzar-se gràcies a l’acord entre PP, PSOE i Ciutadans.   Sobre l’empat exacte de l’Assemblea de la CUP ahir a Sabadell que havia de decidir si investia o no a Artur Mas,  Iglesias ha qualificat el resultat de “sorprenent però possible” i ha mostrat el “màxim respecte al sistema democràtic” de la candidatura independentista que manté, diu, “amb màxim rigor”.

Summary: Iglesias demana al PSOE que "deixi de fer teatre” i l'insta a aclarir si facilitarà la presidència a Rajoy


Un terç dels casos de discriminació a Barcelona (33%) són per racisme, i una quarta part (25%), per LGTBI-fòbia, sent també aquestes últimes les que més agressions físiques registren. Així ho recull el darrer Informe de l’Observatori de les Discriminacions a la ciutat, que recopila dades del 2019. En total, s'han registrat 411 casos, molts més que els 265 registrats el 2018, en gran part per la incorporació de més entitats que reporten casos. El racisme i l’LGTBI-fòbia se situen com a motius de discriminació en més de la meitat, seguides de les discriminacions per motiu de discapacitat, raó lingüística i motius socioeconòmics i de salut. Dels 411 casos de discriminació reportats, 61 van acabar en de denúncia, més d’un 72% d'elles penals.   Les persones particulars han estat el principal agent discriminador en les situacions motivades per l’LGTBI-fòbia, i també en el cas del racisme i la xenofòbia, que també és la motivació principal en el cas dels cossos de seguretat. L’Administració pública, en canvi, és qui més  discriminacions ha exercit en els àmbits de salut i discapacitat; en aquest últim, al mateix nivell que entitats privades o empreses, que són també el principal agent en les discriminacions motivades per raó d’aporofòbia i en les discriminacions lingüístiques.

Summary: Un terç dels casos de discriminació a Barcelona són per racisme, i una quarta part, per LGTBI-fòbia


La secretària general del Consell Interuniversitari de Catalunya, Mercè Jou, ha assegurat que no comparteix les crítiques dels alumnes que aquest dimarts van fer l'examen d'Economia de l'empresa de les PAU. Ara bé, ha garantit que, en el moment de la correcció,  "si hi ha la casualitat que hi hagi una pregunta o subpregunta que no ha sabut respondre ningú, aquesta s'eliminarà". "Però jo dubto que això passi", ha subratllat. "Crec que s'està generant un debat molt positiu de si realment la gent està aprenent els conceptes pels quals s'examina o està aprenent una manera de respondre exàmens, que és molt diferent", ha afegit. Pel que fa als nous sistemes de vigilància, Jou ha assegurat que el que es vol és "garantir la igualtat d'oportunitats" ja que si no es fa servir cap mecanisme per "evitar que es copiï", s'està "vulnerant el gran principi que és l'accés a la universitat a través de mèrits i capacitats".

Summary: El Consell Interuniversitari no puntuarà cap pregunta de l'examen d'Economia de les PAU que "ningú" hagi sabut respondre


El primer secretari del PSC, Miquel Iceta, ha afirmat que la Generalitat té "moltes maneres de participar" en una reforma del sistema de finançament encara que no hi hagi govern. Així ho ha dit en una entrevista a 'El Matí de Catalunya Ràdio' en ser preguntat sobre si considerava convenient o no que el finançament es reformés amb el 155 vigent. El socialista ha contestat que no li sembla convenient però ha recordat que quan hi havia Govern aquest "no va voler participar" de les reunions de reforma del sistema i ha afegit que d'altra banda,  el secretari d'Economia actual és el mateix que llavors. "Que ara s'exclamin els que no van voler participar en una negociació em sembla estrany", ha resumit. D'altra banda, ha criticat les pintades aparegudes en el domicili particular del secretari d'Organització, Salvador Illa, i ha fet una crida a que tots els partits surtin a dir "que això no està ben fet"; reiterant que s'ha de denunciar qualsevol tipus d'atac d'aquests característiques, independentment del color polític.

Summary: Iceta diu que la Generalitat té "moltes formes de participar" en la reforma del finançament malgrat el 155


L'equip encapçalat per Jordi Ferrés i Oriol Izquierdo per dirigir la Crida ha negat que siguin una llista alternativa a la de Jordi Sànchez i Toni Morral, sinó "complementària". De fet, Ferrés ha assegurat que ni ell ni Izquierdo volen ser el president i el secretari general, sinó que ha apostat perquè ho siguin Sànchez i Morral. Tot i això, ha destacat que el sentit de la seva candidatura és que puguin ser escollides les 19 persones que formen part de la seva llista. "Si volem crear un país que pugui fer efectiva la república ja i transmetre el mandat que var fer el poble s'ha de donar poder a les bases perquè puguin elegir i jutjar si el que prometen i diuen, ho faran", ha apuntat Ferrés, qui ha dit que la única solució són les llistes obertes.  En la seva intervenció, Jordi Ferrés ha assegurat que són els primers candidats que es presenten per no sortir elegits, però ha afegit que són un instrument per la democràcia.  L'entorn d'Agustí Colomines ha presentat una segona llista que proposa l'advocat Jordi Ferrés Valcarce com a president i l'escriptor Oriol Izquierdo Llopis com a secretari general. Segons van explicar des d'aquest entorn, volen incorporar gent de la segona llista a la direcció, amb l'objectiu que sigui més transversal.

Summary: L'equip de Ferrés per dirigir la Crida nega que siguin una llista alternativa a la de Sànchez sinó complementària


Els 65 salons i congressos que s'han celebrat a les instal·lacions de Fira de Barcelona, els 9 salons amb marca pròpia organitzats a l'estranger més uns 120 esdeveniments diversos organitzats per la institució firal de la capital catalana en el transcurs del 2016 han aconseguit facturar 165,1 milions d'euros, els millors resultats mai aconseguits per Fira i que suposen el 8,4% més que l'any comparable del 2014 i un 10% superior a l'exercici del 2015, segons ha anunciat Fira de Barcelona moments abans de la celebració del consell d'administració. El benefici abans d'impostos, amortitzacions i interessos també ha assolit una xifra històrica de 20 milions d'euros, el 0,7% més que el 2014, el 50,4% més que el 2015 i el 37% més que les xifres previstes per aquest any.

Summary: Fira de Barcelona ingressa 165 milions d'euros el 2016, el 8% que el 2014 i obté els millors resultats de la història


Pallassos, malabaristes i acròbates han pres aquest cap de setmana els carrers d'Alpicat, al Segrià, convocats a la quarta edició del festival Circ Picat. Fins aquest diumenge al vespre s'han programat les actuacions gratuïtes d'una dotzena de companyies i artistes. Les 1.500 entrades pels espectacles d'interior s'han exhaurit i centenars de persones han omplert els de que s'han representat a l'aire lliure, desafiant la calor d'aquest dissabte o les quatre gotes que han caigut de forma intermitent aquest diumenge. El d'Alpicat és l'únic certamen dedicat al circ que se celebra a les comarques lleidatanes i els organitzadors consideren que s'ha consolidat com un referent d'aquesta disciplina artística a Catalunya. Aquest any compta amb sis espais d'exhibició, dos més que el 2016. Una de les estrenes és la carpa del parc del Molí, on s'hi ha instal·lat la companyia Circ Xic. L'altra novetat és l'espai Off al pati del Casal, amb actuacions curtes de 15 minuts i programació pròpia. La resta d'espectacles s'han repartit entre la Unió, la plaça de la Natura, la plaça de l'Església i la plaça de la Biblioteca. (S'han afegit declaracions dels codirectors del festival i un membre de la companyia Circ Xic) Alpicat -un poble de poc més de 6.000 habitants- ha fet una aposta per convertir el seu festival en un referent de l'art circense a les comarques de Ponent, on aquesta disciplina artística té poca representació, segons els organitzadors. Per això, un dels objectius és promocionar i impulsar les companyies de circ lleidatanes sense renunciar a espectacles de reconeixement nacional i internacional. És el cas de 'Acrometria', de la companyia barcelonina Psirc, que ha rebut el premi al Millor Espectacle de Carrer a Friburg (Alemanya) o el Millor Espectacle Nocturn a la Fira de Teatre Feten de Gijón. Es podrà veure a les 18h a la sala Unió.  El Circ Picat, per tant, vol reivindicar el circ i fomentar que se'n consumeixi a Lleida, i si pot ser de proximitat molt millor. El públic coincideix a elogiar un certamen que ofereix una alternativa d'oci familiar de qualitat amb actuacions que satisfan grans i petits.  Créixer sense massificacions Totes les actuacions són gratuïtes però cal recollir entrades per als espectacles de la carpa del parc i de la sala la Unió per gestionar l'espai. Aquesta diumenge al migdia ja s'havien exhaurit per tot el dia. Els codirectors del Circ Picat, Jordi Escuer i Pere Toro, es mostren molt satisfets de la resposta del públic i de les companyies i aposten per continuar consolidant el festival i anar creixent a poc a poc.  "Cada vegada hi ha més companyies que volen venir a actuar a Alpicat i també tenim més públic de fora de Lleida, per tant, el festival comença a tenir repercussió fora de les comarques de Ponent", afirma Escuer, que assegura que la d'aquest any ha estat l'edició amb més qualitat artística. Pere Toro ha afegit que "la línia que hem de seguir és la de portar espectacles de molta qualitat, consolidar el festival i créixer amb seny, sense que hi hagi una massificació excessiva". El codirector també ha destacat que "ens funciona molt bé el boca orella, els qui venen un any, repeteixen". Un dels integrants de la companyia de Corbera de Llobregat Circ Xic, Ton Muntané, ha felicitat els organitzadors: "és el que hauria de fer tothom, convertir-se en un referent del circ; és una iniciativa molt xula i els organitzadors estan fent una molt bona feina, és molt bonic engegar projectes culturals nous, i si són de circ, millor". Tant dissabte com diumenge el festival ha començat a dos quarts de dotze amb un taller de circ obert a tothom on es pot provar de caminar amb xanques, fer volar un 'diábolo' o iniciar-se en els malabars i el plat xinès. Paral·lelament, aquest diumenge al matí la carpa del parc del Molí s'ha omplert de gom a gom per veure els Circ Xic i el mateix ha passat a la plaça de l'Església al migdia, amb l'actuació de la companyia Circo la Raspa, que ha presentat 'Freak Show Circo', una combinació de malabars, contorsionisme i equilibris. A dos quarts de nou del vespre la companyia Circ Vermut posarà el punt final a la quarta edició del Circ Picat amb l'espectacle 'Ni cap ni peus' El Circ Picat està organitzat per l'Ajuntament d'Alpicat, Punt Jove la Unió i la companyia Improvisto’s Krusty Show, que és l'encarregada de la direcció artística. A banda dels espectacles i tallers, el festival també compta amb una fira d'artesania amb 'food trucks' i una zona d'acampada. Hi participen nou companyies (Improvisto’s, Cirkonita, Los Barlou, Circ Xic, Bot Project, El Gran Dimitri, Circo La Raspa, Psirc i Circ Vermut) més els artistes que van participar aquest dissabte a la nit al Cabaret de circ: Claudia, Iimprovisto’s, Circ Pistolet, Berta, Circo Afilado i Antonia.  Text

Summary: Pallassos, malabaristes i acròbates prenen els carrers d'Alpicat en la 4a edició del festival Circ Picat


El Departament d'Agricultura, Ramaderia, Pesca i Alimentació ha publicat aquest dilluns les bases dels ajuts destinats a les confraries de pescadors concessionàries de les llotges, per pal·liar les pèrdues econòmiques de l'estat d'alarma per la covid-19 i contribuir a mantenir la competitivitat i els llocs de treball del sector. L'import de l'ajut és de 350.000 euros per compensar el 80% de les pèrdues de recaptació de les llotges pesqueres calculades com el 4% de la facturació en primera venda del 14 de març al 21 de juny de 2020. Aquesta línia d'ajuts forma part del paquet de mesures del Govern per acompanyar als sector productius davant la crisi de la covid-19. Són ajuts d'Estat aprovats d'acord amb la Comissió Europea. La baixada de captures i del preu de primera venda ha reduït els ingressos de les confraries de pescadors concessionàries de les llotges pesqueres. La facturació bruta en primera venda a les llotges pesqueres catalanes durant l'estat d'alarma, entre el 14 de març i el 21 de juny, ha estat un 37% inferior a la mitjana dels anteriors tres anys, amb pèrdues brutes per al sector de gairebé 11 milions d'euros.

Summary: Les llotges de pescadors rebran 350.000 euros per pal·liar les pèrdues patides durant l'estat d'alarma per la covid-19


L'associació de comerciants Vic Comerç insta els comerços de la capital d'Osona a abaixar la persiana durant 10 minuts el pròxim 21-D al migdia com a símbol de protesta pel consell de ministres de Barcelona. En un comunicat, consideren "una provocació" la visita del govern espanyol "enmig d'un clima d'empresonament i exili de polítics, de vaga de fam i d'amenaça latent de suspensió d'autonomia". L'associació però, es mostra contraria a la proposta de fer vaga aquell dia i ha demanat als comerciants que decideixin tancar durant 10 minuts que surtin al carrer per exhibir un cartell on s'hi pot veure un llaç groc i la paraula 'Vergonya'. L'entitat recorda que la decisió de seguiment de l'acció és "opcional" i demana respecte a la diversitat d'opinions.

Summary: Els comerços de Vic abaixaran la persiana durant 10 minuts el 21-D com a símbol de protesta


La Sala del Social del Tribunal Suprem ha sentenciat que un sindicat no va vulnerar el dret a l’honor d’una empresa per exhibir pancartes acusant-la de “terrorisme empresarial”. El sindicat va prendre aquesta mesura davant d’una suposada cessió il·legal de treballadors. Tot i això, el tribunal precisa que va ser una acció “il·legítima” i “censurable”. En aquest sentit, la sentència admet que es tracta d’una expressió de duresa “injustificada”, però alhora reconeix que el seu ús ocupa “un lloc comú” a la societat, ja que s’utilitza “habitualment” per desqualificar determinades actuacions empresarials per sindicats “i fins i tot per partits polítics”. El Suprem recorda que l’origen del conflicte rau en una denúncia per cessió il·legal que van interposar tres treballadors contra les empreses DHL i C&J. Els tres treballadors estaven contractats formalment per l’última. Una setmana més tard el sindicat CNT va notificar a DHL que els tres treballadors es constituïen en secció sindical dins d’aquesta firma. DHL ho va rebutjar perquè va considerar que cap del tres formava part de la seva plantilla. Unes setmanes més tard C&J va acomiadar-los per causes objectives basant-se en l’extinció del contracte que tenia amb DHL. Va ser a partir d’aleshores quan aprofitant diversos actes empresarials i sindicals, afiliats de CNT van exhibir pancartes i van repartir pasquins amb el text ‘DHL terrorisme patronal’, i van denunciar, a més, la ‘precarietat laboral i cessió il·legal de treballadors a DHL’ o la ‘repressió sindical’. Segons el Suprem, el mateix sindicat va enviar correus electrònics a clients de l’empresa demandant explicant el conflicte dels treballadors de C&J i les relacions amb DHL, i acusant-les “públicament i judicial de tràfic il·legal de treballadors”. L’Audiència Nacional va rebutjar la demanda presentada per DHL en què sol·licitava al sindicat CNT el pagament d’una indemnització per danys morals i el cessament de la conducta del sindicat per infringir el seu dret a l’honor. El Tribunal Suprem confirma la sentència recorreguda i expressa la “plena coincidència” amb l’Audiència Nacional, quan afirma que si bé l’expressió ‘terrorisme patronal’ presenta una duresa “injustificada”, i com a tal és “censurable”, amb tot “no arriba a integrar vulneració del dret a l’honor”.

Summary: Una pancarta que acusa una empresa de “terrorisme empresarial” no vulnera l’honor de la firma, segons el Suprem


El 69% dels ens locals de Catalunya han presentat els comptes del 2017 a la Sindicatura de Comptes dins el termini legal. Segons dades de l'òrgan fiscalitzador, ho han fet un total de 775 dels 1.127 ens locals registrats a Catalunya. 81 dels informes que s'han presentat estaven incomplerts. Comparat amb l'exercici anterior, el grau de retiment de comptes és lleugerament millor i la Sindicatura ho atribueix a "l'increment dels comptes lliurats per les mancomunitats de municipis, ajuntaments i entitats municipals descentralitzades". La llei estableix que els comptes s'han d'entregar el 15 d'octubre de l'any següent.  En percentatge, les mancomunitats són les que més incompleixen ja que només el 39% ha lliurat els comptes complerts i dins de termini. Les quatre diputacions (Barcelona, Tarragona, Lleida i Girona) han complert el termini i els han enviat complerts. I pel que fa als ajuntaments, un 63% ha complert els dos requisits. Un total de 600 dels 948 que hi ha.  Per tal de millorar el nivell de retiment de comptes, la Sindicatura recomana que als acords d'aprovació dels comptes de les corporacions s'inclogui el termini de 15 dies per trametre'ls a la Sindicatura. D'aquesta manera, segons defensa l'òrgan fiscalitzador, els mateixos ens locals haurien de vetllar perquè els comptes es tramitessin de forma completa.  Una altra de les recomanacions és que els ens locals que tanquen la liquidació amb despeses generals en negatiu elaborin plans de sanejament financers i vetllin per a la seva aplicació "efectiva" i per recuperar la solvència "a curt termini".

Summary: El 69% dels ens locals presenten els comptes del 2017 a la Sindicatura dins del termini legal


Els presidents dels quatre consells comarcals de les Terres de l'Ebre –Baix Ebre, Montsià, Ribera d'Ebre i Terra Alta- reclamaran a la Diputació de Tarragona que incrementi les aportacions als quatre organismes, a través dels convenis establerts, per fer front a despeses de manteniment i inversions en l'àmbit turístic. Aquest ha estat un dels principals temes que han abordat els quatre presidents després de reprendre, aquest dimarts el migdia a Tortosa, les seves reunions periòdiques després dels últims cicles electorals. Segons el president del Consell del Baix Ebre, Dani Andreu, l'increment de les despeses en manteniment pels reiterats actes vandàlics dels últims temps ha convertit en "insuficients" els recursos els recursos necessaris per poder invertir a la via verda i el camí natural de l'Ebre. Andreu ha detallat que, a banda dels equipaments turístics, els convenis de la Diputació de Tarragona cobreixen també part de les despeses en projectes de serveis socials i educació. Els presidents comarcals, en aquesta línia, plantejaran a l'ens provincial un increment lineal de l'import dels convenis subscrits amb cadascun dels consells, especialment, en matèria turística. La reunió d'aquest dimarts també ha servit per valorar la petició d'un increment de les aportacions per a la millora de la xarxa de camins rurals, que s'ha vist afectada per les retallades pressupostàries. Un fet que dificulta el seu manteniment en el cas de municipis petits però amb extenses xarxes viàries rurals. Els presidents també han debatut les possibles accions conjuntes amb el sector agrari per fer front a les valoracions cadastrals del govern espanyol que multipliquen la càrrega fiscal sobre els pagesos.

Summary: Els presidents dels consells comarcals ebrencs demanen més recursos per a turisme a la Diputació de Tarragona


L'Audiència de Barcelona ha condemnat un tercer home per la violació en grup d'una nena de 13 anys a les festes del Carmel del 2015. Li ha imposat 20 anys de presó i 10 anys més de llibertat vigilada. L'Audiència ja va condemnar a 18 anys i mig dos homes més, però quan ho va fer el tercer estava fugat. Després de ser detingut i empresonat de forma provisional, el tribunal l'ha pogut jutjar. La víctima, que ara té 17 anys, ha hagut d'explicar de nous els fets. La menor estava tutelada per la DGAIA en els moment dels fets i s'havia escapat del centre. Estava amb una amiga a les festes del Carmel, on va beure i va fumar haixix i marihuana. Tres homes les van convidar a anar al seu pis i allà van agredir i violar una d'elles, mentre l'altra dormia en una altra habitació.  Segons el tribunal, el testimoni de la menor ha estat "persistent" durant tota la tramitació i "plenament versemblant". Segons la sentència, la víctima s’havia escapat d’un centre d’acollida de la DGAIA. La nit dels fets va anar amb una amiga, també menor, a les festes del Carmel, on van beure cerveses i sangria i van fumar haixix i marihuana. Quan les dues noies estaven soles, els tres homes, que ja eren majors d’edat, s’hi van acostar i els van proposar d’anar al domicili d’un d’ells. Les menors van acceptar i un cop al pis, després d’haver begut i fumat, l’amiga de la víctima va anar sola a una habitació, on es va quedar dormint. Al cap de poc, un dels homes va convidar la víctima a anar a una altra habitació i ella va acceptar, perquè estava molt cansada i volia dormir. Quan era a dins, la menor va veure que també hi havien entrat els altres dos implicats en la violació. Li van dir que es tombés al llit i, davant la seva negativa, un d’ells li va clavar una forta empenta per l’esquena. Ella es va donar un cop a la cella contra el capçal del llit i va quedar tombada. Tot seguit, els tres homes la van immobilitzar i la van despullar mentre ella intentava resistir-s’hi i cridava, però un d’ells li va tapar la boca. A continuació, dos homes la van agafar pel cos i les cames, sense que la víctima ho pogués impedir, i el tercer la va penetrar. L’acció es va produir tres cops amb els homes intercanviant-se els papers. Després van deixar la menor sagnant a l’habitació, fins que se’n va anar al lavabo, on va estar plorant i amb un fort dolor. L’amiga, que dormia a l’habitació del costat, la va sentir i hi va anar. Al cap de poc van marxar del pis davant la insistència d’un dels violadors perquè se n’anessin. Fals testimoni L'altra noia que l'acompanyava va declarar que s'havia trobat la víctima al lavabo plorant, despullada i sagnant, però va negar la presència del tercer condemnat al pis. El tribunal creu que menteix per no perjudicar-lo, ja que el coneixia prèviament. De fet, remarca que la seva actitud evidencia "el seu nul interès per l'agressió sexual patida" per la víctima, "desentenent-se del que va passar, arribant a manifestar que ella no ho havia vist, tot i que l'havia trobat al lavabo plorant, despullada i sagnant de forma abundant". És per això que l'Audiència insta a investigar-la per fals testimoni.

Summary: Condemnen a 20 anys de presó un tercer home per la violació d'una nena de 13 anys a les festes del Carmel del 2015


Els sindicats han ajornat fins al 20 de desembre la convocatòria de vaga indefinida al servei de neteja, jardineria i enllumenat de Figueres, prevista inicialment per al dia 12. La mediació d'aquest dijous a Treball ha servit per apropar posicions entre els sindicats convocants, els responsables de l'empresa i l'ajuntament. L'alcaldessa de Figueres, Marta Felip, ha ressaltat que el dia 13 hi haurà una nova mediació i, per això, els sindicats CO.BAS i CCOO han decidit posposar la vaga per donar més marge a la negociació i a l'espera dels resultats de la nova reunió. Felip ha destacat que la trobada ha estat "satisfactòria" perquè han entrat a tractar alguns dels aspectes que generen dubtes als representants sindicals. "Del que es tracta és d'esvair pors", ha afirmat Felip.  L'origen del conflicte és l'extinció d'Ecoserveis, l'empresa mixta de Figueres encarregada de gestionar la neteja viària, la recollida d'escombraries i el manteniment de l'enllumenat públic. La finalització de la concessió suposarà el traspàs de part dels 115 treballadors a l'empresa municipal Fisersa mentre que la resta hauran de ser contractats per la nova empresa adjudicatària. Això ha provocat un conflicte obert amb els sindicats CO.BAS i CCOO que havien convocat una vaga indefinida a partir del dia 12 de desembre perquè temien que la nova situació provoqués acomiadaments o pèrdua de condicions laborals.  Després de mesos de negociacions, i ja amb una vaga suspesa a l'agost, aquest dijous hi ha hagut una mediació a la Inspecció de Treball de la Generalitat entre els representants de l'empresa Fisersa, Ecoserveis, responsables municipals i els sindicats convocants. Segons ha informat l'alcaldessa de Figueres, Marta Felip, la reunió ha estat "satisfactòria" i ha permès començar a avançar en alguns punts de conflicte. Com que les negociacions han avançat, després de la reunió els sindicats han acordat ajornar la vaga fins al dia 20 de desembre. L'objectiu és donar temps per intentar arribar a acords que posin punt final al conflicte. La pròxima reunió serà el dia 13 de desembre. Fins aleshores, continuaran treballant sobre una nova proposta presentada per l'ajuntament que garanteix per escrit el respecte de les condicions laborals i salarials dels treballadors.  En una compareixença davant els mitjans de comunicació posterior a la mediació, Felip ha assegurat que "es tracta d'esvair pors i posar-ho tot escrit per tal de garantir millor tots els compromisos de cares al futur", tal i com han demanat el sindicats.  D'altra banda, Felip també ha destacat el resultat d'una assemblea de treballadors de Fisersa feta dimecres a la nit que ha donat llum verda al conveni col·lectiu.  "Això ha de servir d'exemple de diàleg per arribar un acord satisfactori en la negociació d'Ecoserveis", ha remarcat l'alcaldessa. La nova proposta de negociació inclou, entre altres punts, el compromís detallat de no aplicar mesures laborals que comportin l'extinció dels contractes dels treballadors subrogats.  També contempla que  en el moment de la subrogació tindran preferència a l'hora de cobrir noves necessitats de llocs de treball en els serveis de jardineria i enllumenat públic de Fisersa aquells treballadors que no van ser objecte de subrogació i que haguessin format part de la borsa de treball d'Ecoserveis, mitjançant contracte temporal  en aquests serveis.   A més, asseguren que es garanteixen les condicions individuals més beneficioses dels treballadors d'Ecoserveis sense posar en  perill les condicions de la plantilla de Fisersa.

Summary: Ajornada al 20 de desembre la vaga de recollida d'escombraries de Figueres per tenir més temps per negociar


El membre de l'Executiva del PSOE i exprimer secretari del PSC Pere Navarro ha afirmat aquest dijous que "Carme Chacón ha tingut un projecte polític molt clar des de sempre i aquest projecte polític es diu Carme Chacón". "Hi ha persones que els fets les delaten i sempre trien estar al costat d'elles mateixes", ha dit Navarro en declaracions a Rac1. Navarro ha admès que el PSOE té un problema "greu" després de la dimissió de 17 membre de l'Executiva per forçar la sortida de Pedro Sánchez i ha demanat a la presidenta d'Andalusia, Susana Díaz, que decideixi si vol liderar el PSOE: "si té una altra opinió l'ha de dir lliurement i si creu que pot ser millor secretària general del PSOE que Pedro Sánchez doncs que es presenti". Navarro defensa Pedro Sánchez i la seva decisió de convocar primàries i un congrés i ha acusat els crítics del partit de voler permetre un govern del PP mentre Espanya, ha dit, defensa un govern liderat pel Partit Socialista. "És la política de vara curta, de despatx, que està molt allunyada de la gent", ha assenyalat Navarro, que ha afegit que defensa "un partit i unes maneres democràtiques de fer" i ha assegurat que aquesta posició va ser aprovada de forma democràtica pel propi partit.  Per a Navarro "aquesta espècie de contuberni, decrets i utilització dels estatuts té poc a veure amb el que hauria de fer el PSOE, que és mirar la ciutadania" i, en aquest sentit, ha assegurat que a través d'aquestes pràctiques els crítics volen "deslegitimar" el secretari general. "El pols l'ha de guanyar la militància i la ciutadania. El que s'ha de fer és que la militància digui què vol i qui vol que lideri", ha sentenciat.

Summary: Pere Navarro: "Carme Chacón ha tingut un projecte polític molt clar des de sempre que es diu Carme Chacón"


El nord-americà Jack Johnson serà el protagonista del concert inaugural del 56è Festival de la Porta Ferrada a Sant Feliu de Guíxols. L'artista presentarà en exclusiva a Catalunya el seu darrer treball discogràfic 'All The Light Above It Too', amb un repertori que no oblidarà els seus grans èxits i que arribarà ben rodat a Europa després d'una extensa gira americana. La cita serà divendres, 13 de juliol a l'Espai Port. Aquest mateix recinte acollirà el 18 d'agost la segona edició de la festa de cloenda Electronic Sunset, de la qual Luciano, artista de màxima reputació, en serà un dels seus participants. Aquestes confirmacions s'afegeixen al ja anunciat concert de Pablo Alborán, que portarà la seva esperada gira 'Prometo' a l'Espai Port el 7 d'agost i del qual s'han venut mes de 2.000 entrades en una setmana.

Summary: Jack Johnson inaugurarà la 56a edició del Festival de la Porta Ferrada el 13 de juliol a l'Espai Port


Bonet defensa que 2.300 MEUR de despesa corrent del pressupost es troben "100% alineats" amb el full de ruta global ACN Barcelona.-L'Ajuntament de Barcelona ha aprovat aquest divendres desplegar l'estratègia d'impuls de l'Agenda 2030 a la ciutat, un pas més per assolir l'agenda mundial per al desenvolupament sostenible. Segons ha explicat la tinenta d'alcaldia d'Agenda 2030, Transició Digital, Esports i Coordinació Territorial i Metropolitana, Laia Bonet, "més que una mesura de govern, es tracta d'una mesura de ciutat". A falta de concreció, el consistori preveu ara per ara crear òrgans de coordinació per garantir una acció municipal "coherent" amb els 17 objectius de desenvolupament sostenible (ODS) aprovats el 2015 pels països de les Nacions Unides per posar fi a la pobresa i protegir el planeta, entre altres. "No són mesures concretes, és una metodologia", ha argumentat Bonet al plenari. Davant crítiques de l'oposició per "anar tard" incorporant l'Agenda2030 a l'acció municipal, la tinenta d'alcaldia ha explicat que les mesures de govern del mandat anterior ja anaven en aquesta línia. "Ens trobem davant d'una dècada decisiva i a Barcelona hem apostat per la sostenibilitat en el seu senti més ampli: ambiental, social i econòmica", ha conclòs. La mesura de govern aprovada defineix com convertir el full de ruta global en un pla d'acció local. En aquest sentit, Bonet ha recordat que 2.300 milions d'euros de despesa corrent del pressupost municipal es troben "100% alineats" amb l'Agenda 2030. També s'informarà a tots els agents de la ciutat amb un Pla de Comunicació específic i es crearà una Taula per a l'impuls de l'Agenda 2030, amb presència de teixit social i empresarial per definir propostes concretes. A més, el consistori vol impulsar la certificació A2030, que reconeixerà les organitzacions que facin accions d'impacte en matèria d'ODS. Això permetrà la creació de clàusules ODS en els processos de contractació pública municipal.

Summary: L'Ajuntament de Barcelona aprova desplegar l'estratègia d'impuls de l'Agenda 2030


Diego Borrego demana tornar al grup municipal del PP i no descarta presentar accions penals per vulnerar els seus drets fonamentals ACN Figueres.-La justícia ha arxivat les causes contra el regidor figuerenc Diego Borrego. Un jutjat de Girona l'investigava per haver gravat presumptament un home als lavabos del TAV de Girona, mentre que un altre de Figueres ho feia per possessió i distribució de pornografia infantil. En aquest últim cas la resolució dona la raó a la defensa que argumentava que els Mossos van actuar de manera "desproporcionada", ja que Borrego havia entregat voluntàriament el mòbil per tal de comprovar que era innocent del primer dels delictes, i que per tant, no tenia cap vídeo de l'usuari dels lavabos. "En cap cas vam donar consentiment perquè es revisés res que no tingués relació amb l'incident del TAV", ha subratllat l'advocat de Borrego, Ladislao Pérez. Tot i això, el lletrat ha anunciat que encarregaran un informe pericial per demostrar que tots els joves que surten en els vídeos són majors d'edat. Ara Borrego demanarà la restitució com a regidor del PP a l'ajuntament, d'on se'l va fer fora en saber-se el cas. També estudia presentar accions penals haver vulnerat els seus drets fonamentals. Diego Borrego ha quedat exonerat dels càrrecs pels quals dos jutjats l'investigaven. En concret, un de Girona per un delicte de revelació de secrets, i un altre de Figueres per possessió i distribució de pornografia infantil. En el primer cas, s'acusava Borrego d'haver gravat un usuari del lavabo del TAV de Girona. El regidor sempre va sostenir que li va caure el mòbil de manera accidental, i de fet, el seu advocat, Ladislao Pérez, recorda que no ha aparegut cap vídeo que provi el delicte.  Per tot plegat, el jutge ha decidit arxivar de manera provisional la causa per falta de proves. Tot i que no és definitiu, Pérez deixa clar que per reobrir el cas caldria que es presentés un vídeo on es demostrés que Borrego va intentar gravar l'usuari del lavabo. "Francament crec que no es donarà aquesta situació", concreta l'advocat.  En relació al delicte de pornografia infantil, el jutjat ha donat la raó al recurs que va presentar l'advocat al entendre que s'havia actuat de manera "desproporcionada" contra el seu client. L'escrit argumenta que l'entrada i registre de la casa de Borrego per part dels Mossos, ordenada pel jutge de Figueres, estava sustentada a partir de les sospites que tenia la policia després d'investigar el telèfon mòbil que el regidor va entregar de manera voluntària.  Borrego havia cedit el seu terminal als investigadors per tal que comprovessin que no hi havia cap vídeo que el relacionés amb les acusacions en relació amb l'incident del TAV, però no per investigar altres continguts del telèfon. "L'entrega voluntària del mòbil responia única i exclusivament al tema dels lavabos de Girona; en cap cas es va donar consentiment per analitzar cap pàgina web que el senyor Borrego hagués visitat", argumenta Pérez. Amb tot, deixen clar que aquest "tema procedimental" pel qual s'ha arxivat la causa no significa que realment Borrego tingués material pornogràfic infantil en els suports informàtics que se li van requisar. Per això, l'advocat ha anunciat que demanaran un informe pericial, per tal de demostrar que no hi ha imatges de menors. "Nosaltres ho sabem, i qualsevol que vegi els vídeos arriba a la conclusió que no són menors d'edat, però en tot cas demanarem l'informe, per si algú té algun dubte", ha assenyalat Pérez. No descarta presentar accions legals L'advocat del regidor ha explicat que el seu client està "meditant" la possibilitat de presentar accions legals per haver-li vulnerat drets fonamentals. "És una persona que té una rellevància pública, i que ha patit molt; és una decisió que haurà de prendre ell mateix", ha explicat. "Mai de la vida ha comès cap delicte com els que se li han imputat, que són molt greus, i això fa mal", ha reblat Pérez, que espera que "tot plegat torni a la normalitat". "Per això hem demanat l'informe forense, perquè el senyor Borrego no vol que quedi cap dubte de la seva honorabilitat", destaca. El lletrat reconeix que estan "molt satisfets" per l'actuació de la justícia, si bé admet que el seu client està "tocat" per tot el què ha viscut. "Té una projecció política i no passa desapercebut per Figueres", subratlla Vol torna al PP En relació al càrrec de regidor no adscrit que ocupa actualment al consistori figuerenc, Pérez ha assenyalat que Borrego demanarà tornar al grup municipal del PP del qual va ser expulsat en saber-se les acusacions. També demanarà al partit que li retorni la militància, després de suspendre-li. En relació als càrrecs municipals als que va renunciar Borrego, Pérez no descarta que torni a reclamar que se l'hi restitueixin, però deixa clar que en qualsevol cas es tracta "d'una decisió personal" del regidor.

Summary: Arxiven les causes contra el regidor figuerenc acusat de gravar un usuari als lavabos del TAV i de pornografia infantil


La ministra de Justícia, Dolores Delgado, ha defensat la tasca que està fent el Tribunal Constitucional que ha admès a tràmit una trentena de recursos d'empara presentats pels presos però que encara no els ha resolt. Això ha portat a què quatre d'ells –primer Jordi Sànchez i Jordi Turull i des d'ahir Josep Rull i Joaquim Forn- estiguin en vaga de fam per denunciar el "bloqueig" del TC que els impedeix portar les reclamacions davant la justícia europea. "El TC ha fet un comunicat dient que els temps són normals i em remeto al que diu", ha manifestat en un esmorzar informatiu. Delgado ha tornat a insistir que a Espanya "no hi ha presos polítics" i ha evitat aventurar-se a parlar d'un eventual indult. "No faig justícia ficció", ha dit. A més, ha instat els partits a reprendre les negociacions per renovar el CGPJ just el dia que acaba el mandat de Carlos Lesmes. La ministra de Justícia ha avalat la tasca del Tribunal Constitucional a l'hora de tramitar i resoldre els recursos d'empara plantejats pels presos del procés. Considera que ja ha justificat els seus temps (al·legant que la causa és "complexa") i que no tenia res més a afegir sobre la vaga de fam de Rull, Turull, Sànchez i Forn, tot i que se li havia preguntat sobre si estava preocupada per la mesura adoptada per tots quatre.  A més, Delgado s'ha referit a una sentència del TC de 1990 sobre els Grapo que avalava l'alimentació forçosa de presos en vaga de fam per la necessitat d'impedir la seva mort. En aquell moment, el TC va denegar l'empara de tres presos que van impugnar una resolució judicial que obligava a alimentar-los. "La situació ja està prevista, en el seu moment el TC ja va dictar la seva doctrina", ha manifestat.  Urgeix la renovació del CGPJ Delgado va ser –juntament amb l'exministre de Justícia del PP Rafael Catalá- l'encarregada de portar a terme les negociacions per renovar la cúpula del CGPJ i situar l'actual president de la Sala Penal i president del tribunal del judici al procés, Manuel Marchena, com a candidat de consens per presidir el màxim òrgan de govern dels jutges espanyols. Finalment, però, aquest acord va fer aigües per la filtració del missatge de whattsapp del portaveu del PP al Senat, Ignacio Cosidó, on comentava als seus companys que la sortida de Marchena no els havia de preocupar perquè controlarien la Sala Penal "des del darrera".  Delgado ha qualificat d'"obscè" i "indigne" el missatge perquè, al seu entendre, comprometia la independència dels jutges. Tot i això, ha dit que la renovació del CGPJ s'ha de portar a terme perquè "la independència dels jutges no és un dret dels jutges sinó una obligació cap als ciutadans". Per això, precisament el dia que expira el mandat de Carlos Lesmes al capdavant el CGPJ, ha demanat als grups polítics que es posin mans a la feina per "desbloquejar" la situació i permetre la renovació del CGPJ per "recuperar la normalitat institucional i retornar la credibilitat al sistema judicial".  "La renovació de l'òrgan constitucional és essencial per al bon funcionament del sistema, faig una crida als grups per tirar endavant l'acord no per un repartiment de cromos sinó per estar al servei als ciutadans", ha dit Delgado.  Així mateix, ha qualificat de "cortina de fum" la proposta del PP de que 12 dels 20 vocals dels CGPJ estiguin escollits pels jutges.

Summary: Delgado defensa la tasca del TC tot i el "bloqueig" que denuncien els quatre presos en vaga de fam


La vicepresidenta del govern espanyol, Soraya Sáenz de Santamaría, ha assegurat que l'aplicació del 155 ha estat "una mostra de respecte cap a tots els catalans". "No s'ha dit que se'ls privava de l'autogovern, sinó que es retornava a la legalitat i immediatament se'ls oferia escollir d'acord amb l'Estatut i la Constitució", ha dit la vicepresidenta en referència a les eleccions del 21-D. Sobre els comicis, Sáenz de Santamaría espera que la ciutadania sigui "responsable" perquè encara "s'és a temps de revertir el deteriorament greu que ha patit l'economia catalana". La vicepresidenta ha defensat en aquest punt el 155, perquè a partir de la seva aplicació, "s'ha alentit la sortida d'empreses" i la prima de risc s'ha situat "als nivells mínims dels darrers dos anys". Durant l'obertura de la XXII Trobada d'Economia de S'Agaró (Baix Empordà), Sáenz de Santamaría també ha dit que espera "fermament" que el proper Govern assisteixi a la Conferència de Presidents i al Consell de Política Social i financera, perquè és allà on es parla "de finançament autonòmic i d'infraestructures".     Sáenz de Santamaría ha visitat Catalunya aquest divendres per primer cop d'ençà que l'Estat va aplicar el 155. La vicepresidenta ha inaugurat la XXII Trobada d'Economia de S'Agaró i, com no podia ser d'altra manera, l'actualitat política –i les repercussions del procés damunt el teixit empresarial- han centrat el seu discurs. Sáenz de Santamaría ha subratllat que "la manca d'estabilitat política", agreujada després del referèndum, ha "desaccelerat" l'economia catalana. I ho ha exemplificat traient xifres: més de 2.700 empreses que han traslladat la seu social, pèrdues damunt el sector turístic que es poden enfilar fins als 1.800 milions d'euros (MEUR) i "allò que és més important" –ha precisat- risc que la taxa d'atur s'enfili. Davant d'això, la vicepresidenta ha recordat que l'Estat ha rebaixat les previsions econòmiques de creixement. Però també ha volgut subratllar que aquestes previsions "no tenen per què acomplir-se" ja que "si entre tots prenem les decisions adequades, s'és a temps de revertir el deteriorament greu de l'economia catalana". En aquest punt, Soraya Sáenz de Santamaría ha volgut posar de relleu que l'aplicació del 155 ha estat un punt d'inflexió. "D'ençà de la seva adopció, la sortida d'empreses s'ha alentit; si abans eren 200 al dia, avui aquesta xifra és de 21", ha afirmat la vicepresidenta. Sáenz de Santamaría, a més, també ha recordat que activar l'article de la Constitució ha permès que la prima de risc "es redueixi en un 62% des del màxim assolit a l'octubre", i que s'hagi situat "a nivells mínims dels darrers dos anys". "Decidida i proporcional" La vicepresidenta ha recordat que a l'Estat no li ha tremolat el pols per tirar endavant el 155, i que s'ha fet de manera "decidida però també proporcional" amb l'objectiu de "recuperar l'autogovern a Catalunya". "Jo crec que el 155 i la convocatòria d'eleccions han estat una mostra de respecte a tots els catalans; no s'ha dit que se'ls privava de l'autogovern, sinó que es retornava a la legalitat, i immediatament s'han convocat eleccions d'acord amb la Constitució i l'Estatut", ha subratllat. "Per això, d'aquí a un mes es podrà votar; s'ha retornat la veu a tots els catalans", hi ha afegit. En relació al 21-D, Sáenz de Santamaría també ha dit que confia que la ciutadania exerceixi "la responsabilitat" quan vagi a votar, perquè al costat de "la factura" del procés -"immensa i difícil de pagar"- també hi ha la "fractura social". Finançament i infraestructures Dins la voluntat de "recuperar la concòrdia i el diàleg", Sáenz de Santamaría també ha expressat un desig més enllà del 21-D. La vicepresidenta del govern espanyol ha dit que confia "fermament" que el proper Govern sorgit de les urnes assisteixi tant a les Conferències de Presidents com al Consell de Política Fiscal i Financera, perquè és precisament en aquestes reunions "on es parla de finançament autonòmic i infraestructures". "Ens cal un interlocutor, perquè sinó el diàleg serà impossible", ha insistit. Sáenz de Santamaría ha criticat al president Puigdemont que no assistís a la Conferència i, aprofitant que l'expresident i senador José Montilla era entre el públic de S'Agaró, ha dit: "Estic segura que Montilla no ho faria mai". "Evitar mals majors" Sáenz de Santamaría ha tancat els discursos d'inauguració de la XXII Trobada d'Economia, organitzada per la Cambra de Comerç de Barcelona i la Fundació Internacional Olof Palme. El president de la Cambra, Miquel Valls, ha recordat durant el seu parlament les previsions a la baixa de creixement del PIB català que l'organisme ha fet per al 2018 (passant-lo del 2,7% al 2,5%). Valls ja ha advertit, però, que aquest és un "descens prudent" i que s'ha fet amb la premissa que "Catalunya retorni al camí que marca la Constitució i l'Estatut". "Si el clima d'incertesa actual s'allarga la confiança es deteriora; per això, aquestes eleccions seran clau per a Catalunya, perquè sinó caldrà revisar encara més a la baixa les previsions per al 2018". El president de la Cambra de Comerç, per últim, també ha volgut posar de relleu el risc que el procés pot suposar per a la marca Barcelona. I sobretot, per a la continuïtat del Mobile World Congress (MWC). "Des de la Catalunya carlista" Per la seva banda, la presidenta de la Fundació, l'economista Anna Balletbò, ha afirmat que les conseqüències del procés "són evidents" per a l'economia, però encara "incalculables". Balletbò ha reclamat que a partir del 21-D els empresaris necessiten "un govern català que no treballi per separar" i, fent un símil històric, ha lamentat que l'executiu de Puigdemont hagi governat "des de la Catalunya carlista, que és la d'Amer". Sobre les eleccions del 21-D, Balletbò també ha demanat "recuperar una part important dels conciutadans" per superar "la situació complexa actual". "Hi ha un milió de persones recuperables, i cal recuperar-les; sempre hi haurà independents, però no pot ser que el 47% dels vots sigui per aquests partits", ha subratllat la presidenta de la Fundació, en referència als darrers comicis al Parlament. Anna Balletbò també ha apostat per recuperar "la legalitat" i evitar més fuga d'empreses, "perquè sinó –ha dit- aquí al final només hi quedarà la meva perruquera i el meu sabater". Anna Balletbò ha apostat, però, perquè l'Estat enceti el debat sobre la reforma de la Constitució i que també s'abordi la reforma del finançament. "No ens en volem anar, però ajudi'ns", ha dit, interpel·lant la vicepresidenta del govern espanyol. A més de l'expresident i senador del PSC José Montilla, la sessió d'aquest divendres de la XXII Trobada d'Economia de S'Agaró ha comptat, entre d'altres, amb l'assistència del delegat de l'Estat a Catalunya, Enric Millo; el director general de Telefónica a Catalunya, Kim Fauria; el president de Freixenet, de la Cambra d'Espanya i de Fira de Barcelona, Josep Lluís Bonet, i el director general de la Fundació bancària 'la Caixa', Jaume Giró.

Summary: Sáenz de Santamaría assegura que l'aplicació del 155 ha estat "una mostra de respecte cap a tots els catalans"


El Govern assumeix que els grups parlamentaris de JxCat i ERC puguin "no votar sempre igual" a la cambra. Tot i això, la portaveu de l'executiu, Elsa Artadi, manté que aquesta discrepància no afectarà pas l'estabilitat del Govern. En la roda de premsa d'aquest dimarts al migdia, posterior a la reunió del Consell Executiu, la també consellera de Presidència ha assegurat que el Govern està "conjurat" perquè la legislatura "tiri endavant". Artadi, que s'ha mostrat convençuda que el ple es reprendrà avui a les 15:00 hores -tal com està convocat-, ha insistit en denunciar les "ingerències" del jutge del Suprem Pablo Llarena per "no respectar" el mandat del 21-D.

Summary: El Govern assumeix que JxCat i ERC puguin "no votar sempre igual" però manté que no afectarà l'estabilitat de l'executiu


Un estudi conclou que el perllongament de la C-32 fins a Lloret de Mar arribant a connectar amb la C-63 és la millor opció per descongestionar el trànsit que va des d'aquesta població fins a Blanes a través de la GI-682 alhora que es millorarien substancialment els temps de trajecte. L'estudi, elaborat per l'empresa MCrit, s'ha fet basant-se en més de 4.000 enquestes d'origen i destinació el mes de març i l'agost d'aquest any per tenir prou representativitat. Entre les dades més rellevants, destaca que els 32.000 vehicles diaris que transiten el mes d'agost per la GI-682, la meitat podrien utilitzar el perllongament i alliberar així el volum de vehicles del tram de Blanes a Lloret. Pel que fa als temps, per anar de la sortida de Lloret fins a buscar la C-32 el trajecte es fa entre 10 minuts i 22 minuts en el cas de màxima congestió. Amb el perllongament, el trajecte passa a ser de 5 minuts.

Summary: Un estudi conclou que el perllongament de la C-32 és la millor opció per descongestionar el trànsit de Blanes a Lloret


Nova Convergència defensa que el màxim càrrec executiu del nou partit que ha de sorgir de CDC no pugui ser al mateix temps candidat a la Presidència de la Generalitat o president, però tampoc membre del Govern ni tenir cap càrrec al Parlament, com el de president o portaveu del grup parlamentari, president o portaveu d'una comissió o membre de la mesa. Aquesta és una de les condicions que figura en el document que ha enllestit la plataforma encapçalada per Germà Gordó de cara al congrés fundacional del 8, 9 i 10 de juliol. També reclama que la nova formació sigui de centre ampli i sobiranista, però que alhora també hi càpiguen els partidaris del dret a decidir però que no siguin independentistes.  El document neix d'un primer manifest que van elaborar unes 200 persones de la plataforma, però ara s'ha ampliat amb aportacions de més de 700 militants del partit. L'objectiu és que serveixi de base a l'hora de presentar esmenes als documents que la direcció porti al congrés. Nova Convergència ha enviat aquest dijous la seva proposta al seu miler de simpatitzants, a més de posar-la a disposició a través de les xarxes socials.  Sota el títol 'Un nou partit per a un nou país', la plataforma entén que la millor via per a la construcció d'un nou partit és un procés fundacional, però alhora accepta que "també era possible crear una nova força política a partir d'un procés de refundació". En aquesta línia, s'oposen a la desaparició de l'actual CDC i aposten per "mantenir jurídicament l'actual formació, amb independència de l'impuls de creació d'una nova força política". Pel que fa al nom, defensa incorporar la paraula 'Convergència', ja sigui en solitari o acompanyada d'altres adjectius. Com a valors de la nova formació destaquen la democràcia radical, el lideratge social, la meritocràcia, la defensa inequívoca de les llibertats individuals de la ciutadania, el compromís i la defensa dels valors europeus i occidentals. També reclama que el nou sigui un partit transparent i obert, on es vegi amb normalitat el debat d'idees i hi hagi corrents organitzats, sempre que "no contradiguin els valors bàsics i els principis ideològics". Precisament, en l'aspecte ideològic proposen que la nova formació política sigui "sobiranista", on hi tinguin cabuda també aquelles persones que no són independentistes però que creuen en el dret a decidir. Això no vol dir que l'objectiu del partit no sigui crear un estat dins la UE, però Nova Convergència creu que no cal tancar les portes a un gruix important de la població que encara no té clar si és independentista. "La creació d'aquesta estat ha d'estar d'acord amb la voluntat majoritària de la ciutadania catalana, emprant sempre mètodes pacífics, legals i democràtics", afegeix el document. Un altre punt important, dels fonamentals per a Nova Convergència, és la definició del nou partit com de centre ampli, on socialdemòcrates, social-cristians, democratacristians, social-liberals i liberals se sentin còmodes. La plataforma reivindica aquesta confluència, sense extremismes, per aportar "centralitat" al projecte. El document també situa com a principis ideològics la defensa de polítiques per protegir les famílies i de l'actual model educatiu, així com del sistema sanitari basat en l'oferta pública i concertada. Especifica que cal protegir els interessos dels assalariats, comerciants, autònoms i del món empresarial, perquè són el "motor principal de l'economia", per després garantir una societat del benestar. En clau de sistema electoral, aposta per un nou model que "estrenyi" la relació entre elector i elegit, escollint un únic diputat per circumscripció, a l'estil del sistema britànic. En matèria organitzativa, destaca el règim d'incompatibilitats estricte, que també arriba fins a la Federació de la ciutat de Barcelona, on es demana que sigui incompatible el càrrec de president amb el de candidat a l'Alcaldia o membre del govern municipal. Els caps locals de partit tampoc no haurien de ser candidats o alcaldes, a excepció dels municipals de menys de 50.000 habitants.  La mateixa excepció es posa en l'apartat de la limitació de mandats. A nivell general, Nova Convergència planteja que ningú podrà desenvolupar cap càrrec al partit per un període de més de vuit anys consecutius. Aquest període s'entendrà amb efectes retroactius respecte als càrrecs ocupats fins ara, però en aquest cas s'ampliarà el termini a dotze anys. La limitació també seria de vuit anys en els càrrecs institucionals, al Govern, al Parlament, a les Corts, al Parlament Europeu i als municipis de més de 50.000 habitants.   La plataforma també aposta per donar més competències a l'estructura territorial del partit,  establir només sis sectorials (ara hi ha més de 20), acceptar els corrents organitzats dins del partit, incorporar la figura de l'adherit i establir una relació territorial, sectorial i digital amb els militants, de forma que es puguin fer més consultes a l'hora de prendre decisions importants.  La proposta de Nova Convergència també incorpora un estatut ètic dels càrrecs de partit i institucionals. Els militants que optin a aquests càrrecs no podran fer-ho si s'ha obert contra ells judici oral en causa penal. Les excepcions han de ser aprovades pel comitè executiu nacional i ratificades pel consell nacional. Pel que fa al finançament del partit, es defensa que sigui públic i privat.

Summary: Nova Convergència defensa que el líder executiu del partit no pugui tenir càrrec al Parlament ni ser candidat


L'Aeroport Girona-Costa Brava també està notant els efectes del coronavirus i entre l'1 i el 7 de març s'han registrat 6.925 passatgers, un 24,5% menys dels que ho van fer els mateixos dies de l'any passat. Des de l'aeroport apunten que la baixada d'ocupació es deu a les mesures per evitar la propagació del covid-19. Aquestes dades contrasten amb els 35.090 passatgers que van passar per la terminal gironina durant el mes de febrer, ja que és un 2,64% més dels que ho van fer el febrer de 2019. Pel que fa al nombre d'operacions, aquest febrer s'ha arribat a les 1.274, una xifra excepcionalment alta per l'augment de vols d'entrenament que s'estan realitzant a les pistes de Vilobí d'Onyar (Selva) durant la temporada d'hivern. Dins de les dades del mes de febrer, en destaca l'augment de passatgers russos respecte l'any anterior, que s'incrementa un 120,58% (5.927 persones en total). També ha augmentat el nombre de turistes dels Països Baixos un 42% respecte el febrer de 2019, fet que representa que 5.649 persones d'aquesta nacionalitat han passat per l'aeroport gironí durant l'últim mes. Tot i així, els italians són els que més han viatjat des de la terminal de Vilobí d'Onyar amb 11.071 usuaris (un 13,32% més que el febrer de l'any passat). Un altre mercat que creix lleugerament és l'alemany, amb un 6,09% més de passatgers (5.020 persones). Pel que fa a les aerolínies, aquest febrer Ryanair ha ampliat el seu monopoli a la infraestructura, ja que ha transportat al 77,5% dels viatgers. Tot i així, aquesta xifra és un 5,8% més petita dels passatgers que van apostar per l'aerolínia irlandesa el febrer de 2019. En segon lloc hi ha Pobeda Airlines, la companyia russa, que ha transportat al 16,87% d'usuaris. En aquest cas, la companyia ha crescut un 39,99% respecte l'any anterior. Pel que fa a mercaderies també han regnat els números verds, ja que l'Aeroport Girona-Costa Brava ha transportat 9.484 kg en tot el mes de febrer, un 7,97% més dels que es van traslladar el mateix mes de l'any passat. En operacions, la xifra és extraordinàriament superior a causa de l'augment de vols d'entrenament que s'estan realitzant durant tota la temporada d'hivern. De fet, l'aeroport ha registrat 1.274 enlairaments i aterratges però només 371 d'ells eren vols comercials. Precisament, els vols comercials han caigut un 4,87% en comparació al febrer de l'any passat.

Summary: L'aeroport de Girona perd un 24,5% dels passatgers els primers set dies de març pel coronavirus


La fiscalia s'oposa a la suspensió provisional de l'ingrés a presó de l'expresident del Palau de la Música Fèlix Millet, fixat com a màxim pel 25 de juny, mentre es tramita el possible indult demanat al govern espanyol per raons de salut. La defensa de Millet va presentar un escrit a l'Audiència de Barcelona demanant aquesta suspensió per complir els 9 anys i 8 mesos de presó pel desfalc al Palau. El ministeri fiscal considera que no es compleixen els requisits per a l'indult i, a més, els fets són greus i van ser comesos durant deu anys. "Concedir la suspensió suposaria un absolut menyspreu als interessos generals i a l'erari públic", diu el fiscal.

Summary: La fiscalia s'oposa a suspendre l'ingrés a presó de Millet mentre es tramita la petició d'indult


Baixa el nombre de menors gironins que delinqueixen, però aquells que ho fan cada cop acumulen més causes. Bé sigui perquè són reincidents i van sumant arrestos, bé sigui perquè han comès més d'un delicte a la vegada (per exemple, lesions i amenaces). Segons dades del Departament, durant l'últim any hi ha hagut un 14% menys d'adolescents gironins que han passat pel sistema de justícia juvenil. La majoria dels menors que delinqueixen s'enfronten a condemnes per robatoris, furts, lesions o amenaces. De mitjana, set de cada deu casos acaben a judici i la pena que s'imposa sol ser la de llibertat vigilada. Però també n'hi ha d'altres que es poden resoldre mitjançant la mediació. "D'entrada això depèn del tipus de delicte, però també cal que tant el menor com la víctima s'hi avinguin; per part del Departament, allò que es fa és incentivar que l'adolescent assumeixi la responsabilitat del què ha fet, repari el dany i es conscienciï per evitar reincidir", concreta el cap dels serveis territorials de Justícia, Jordi Martinoy. Seguint la tendència general, que també es dona en joves i adults, el número de menors gironins que delinqueixen ha anat a la baixa en els darrers anys. Al 2016 hi va haver 399 adolescents gironins que van entrar al sistema d'execució penal, un 14% menys en comparació amb el 2015. "De fet, es tracta de la xifra més baixa d'ençà del 2010", concreta el director dels serveis territorials. En el que portem de 2017, segons dades del Departament, 241 menors han passat pel circuit. Tots ells tenen entre 14 i 17 anys i han comès delictes pels quals o bé les víctimes els han denunciat o bé, directament, la policia se'ls ha endut detinguts. Ara bé, tot i que la xifra global de menors que delinqueixen baixi, sí que aquells que ho fan acumulen cada cop més causes al seu historial. Per una banda, perquè alguns són reincidents; però per l'altra, perquè quan aquests adolescents actuen, n'hi ha que cometen més d'un delicte a la vegada. Per exemple, en el cas d'una agressió física, els de lesions i amenaces. Robatoris, lesions, furts i amenaces Segons recull l'estadística del Departament, la majoria d'aquests menors s'enfronten a condemnes per robatoris (siguin del tipus que siguin), lesions, furts o amenaces. "Aquest grup concentra el gruix de delictes", precisa Martinoy. En menor mesura, hi ha altres il·lícits com ara els de danys, robatori de vehicles o conduir sense permís. A l'hora de fer el perfil d'aquests adolescents, el director territorial de Justícia també explica que pràcticament tots són nois. Només un de cada cinc menors gironins que delinqueixen és noia. A més, concreta Martinoy, en els darrers anys "ens hem trobat amb un increment d'aquells casos més complexes, perquè a la comissió de delictes també s'hi sumen el consum d'alcohol i drogues o bé alteracions mentals". Set de cada deu, a judici Més de la meitat d'aquests adolescents –de mitjana, set de cada deu- acabaran passant per una sala de vistes. Quan s'arriba a judici, la condemna que més se sol imposar és la de llibertat vigilada. "Això vol dir que, a partir que es dicta sentència, un equip porta a terme un seguiment del menor per observar com evoluciona", precisa Martinoy.  El jutjat també pot imposar que l'adolescent hagi de fer treballs en benefici de la comunitat o bé seguir programes formatius. En aquells casos més greus és quan l'adolescent ingressa en un centre de menors. Actualment, hi ha una vintena de joves gironins a qui el jutjat els ha imposat aquesta mesura (i que es troben a Montilivi o interns en altres centres d'arreu de Catalunya). Però no tots els menors que delinqueixen acaben enfrontant-se a un judici. També hi ha casos –84 en el que portem de 2017- en què es pot tirar endavant un procés de mediació. "D'entrada això depèn del delicte que s'hagi comès, perquè no es pot fer sempre, però també cal que tant el menor com la víctima s'hi avinguin", explica Jordi Martinoy. "Allò que es fa és incentivar que el menor assumeixi la responsabilitat d'allò que ha fet, que repari el dany i que es conscienciï", diu el director territorial de Justícia. "De vegades la víctima i l'adolescent parlen i es coneixen o, si hi ha hagut un dany material, allò que es fa és compensar-lo; en qualsevol cas, la vocació és que el menor es responsabilitzi de la culpabilitat i evitar que pugui tornar-hi", conclou Martinoy.

Summary: Baixa el nombre de menors gironins que delinqueixen però aquells que ho fan cada cop acumulen més causes


Els Bombers de la Generalitat han treballat aquest diumenge al matí en el rescat de tres ciclistes accidentats a Vilanova del Vallès (Vallès Oriental), Mediona (Alt Penedès) i Ivars de Noguera. Tots ells han patit una possible fractura de clavícula o espatlla i han estat evacuats a un centre hospitalari. El primer incident ha passat a les 10.50 hores en una pista de difícil accés de Vilanova del Vallès, on un home de 58 anys i veí de Granollers ha caigut. Fins al lloc s'ha desplaçat l'helicòpter amb efectius del Grup d'Actuacions Especials (GRAE) i dels ERI del Sistema d'Emergències Mèdiques (SEM) que han evacuat el ciclista a un centre hospitalari. El segon accident ha passat a Mediona, concretament al camí de Can Freixes, on un ciclista ha caigut. Fins al lloc s'hi ha desplaçat una dotació terrestre dels Bombers. Minuts després, a les 11.06 hores, a Ivars de Noguera ha patit un accident amb bicicleta una altra persona. L'incident ha passat prop de l'Ermita de Cérvoles i fins allà també s'hi ha desplaçat una dotació terrestre del cos.

Summary: Rescaten tres ciclistes accidentats a Vilanova del Vallès, Mediona i Ivars de Noguera


Red Eléctrica ja ha donat resposta a l'estudi del ramal de la MAT a Riudarenes (Selva) encarregat per la Generalitat. A l'escrit que ha tramès al Govern, la companyia no veu viable cap de les sis alternatives que es proposaven, i es manté ferma en què el projecte que ha de tirar endavant és el que hi havia fins ara sobre la taula. És a dir, fer passar la línia aèria pel mig de les Guilleries. En total, el ramal dels 400 kV projectat per la companyia s'estén al llarg de 17 quilòmetres i té 41 torres. El delegat de Red Eléctrica a Catalunya, Lluís Pinós, diu que a l'hora de tombar les sis alternatives "s'han tingut en compte tots els condicionants" i assegura que la pilota, a hores d'ara, es troba damunt el teulat de la Generalitat. D'altra banda, a les comarques gironines, la companyia ja ha començat a aixecar la subestació dels 400 kV a Sant Julià de Ramis (Gironès), batejada com 'La Farga', i ha començat els treballs previs per desmantellar les línies que passaran compactades per les torres de la MAT.

Summary: Red Eléctrica respon a la Generalitat que cap de les sis alternatives al ramal de la MAT de Riudarenes és viable


l PPC ha augurat que amb els elements que hi ha sobre la taula el màxim que es podrà fer l'1 d'octubre és un nou 9-N però "en versió més 'cutre'". En roda de premsa, Fernández ha dit que pel que saben fins ara no hi ha un cens "creïble", no hi ha junta electoral ja que no es disposa de llei electoral pròpia i tant el recompte com la funció d'interventors la faran "voluntaris independentistes", motiu pel qual ha dit que la neutralitat "no serà la característica fonamental". Per al diputat, tot això demostra que "com a màxim" el que es podrà celebrar l'1 d'octubre serà una "repetició del 9-N" però ha reiterat que des del PPC el que reclamen és que abandonin aquest escenari i que convoquin eleccions autonòmiques. A més, ha valorat que el "separatisme" està "clarament dividit i en procés de descomposició". El popular ha assegurat que l'escenari actual "comparteix moltes de les premisses" del 9-N però ha afegit que hi ha un "profund esgotament" de la societat catalana, que ha alertat que "no està disposada a viure en el dia de la marmota". "Algú considera que l'intent de repetir el 9-N és positiu per a Catalunya?", s'ha preguntat el diputat.  Fernández ha assegurat que hi ha una "divisió profunda" dins de l'independentisme i que arriba al moment "decisiu" sense unitat i amb "retrets" entre la CUP i JxSí. En aquest context ha emmarcat les crítiques dels cupaires pel que fa al vot dels catalans que viuen a l'estranger i ha qualificat de "fracàs" el fet que només 5.000 persones s'hagin inscrit al registre de catalans a l'exterior impulsat pel Govern dels 200.000 comptabilitzats. Fernández ha dit que això demostra que el procés té "poquíssima" repercussió a l'estranger i que aquells catalans que viuen fora poden analitzar les coses de manera "més objectiva". Ha criticat també que s'està produint un "desprestigi" de les institucions catalanes i ha lamentat que el que està passant no és que s'estigui "trencant" l'Estat espanyol sinó que el que s'està trencant és Catalunya. Entre les institucions catalanes afectades ha situat el Consell de Garanties Estatutàries (CGE), que ha estat "desautoritzat" i els seus dictàmens "menyspreats".  També ha lamentat que s'ha afectat el prestigi dels lletrats de la cambra catalana, de qui ha destacat que "en no ser atesos" ni per la presidenta del Parlament, Carme Forcadell, ni pels diputats independentistes de la Mesa estan actuant "a iniciativa pròpia". Fernández ha agraït la "valentia" dels lletrats per dir, segons el seu parer, que el que vol fer el Govern és "profundament antidemocràtic i va en contra de les regles de joc".  Reclama al Govern que escolti els líders europeus En clau internacional, ha assegurat que el procés ha rebut un "nou cop de credibilitat" en referència a les paraules del president de França, Emmanuel Macron, que va assegurar que només coneixia un soci i amic i que era l'Estat espanyol. Fernández ha dit així que el que hauria de fer el Govern és escoltar aquestes declaracions i no les editorials dels diaris, en al•lusió a la de 'The New York Times', per molt respectable que sigui. Ha assegurat que voler posar al mateix nivell el que diu un diari i el que diu el president de França és un "autoengany" i mostra la voluntat d'"enganyar" els catalans.  "Simpatia" amb les sancions que interposi el PSC D'altra banda, ha valorat que si el PSC interposa sancions aquells càrrecs electes que col•laborin amb el referèndum és una qüestió interna del propi partit però ha assegurat que totes aquelles mesures internes encaminades a rebutjar un referèndum fora de la llei rebran tota la seva "comprensió i simpatia". Com ja va fer ahir el secretari general del partit, Fernández ha reclamat als socialistes que mantinguin una postura "coherent" ja que ha assegurat que el PSC és un actor "fonamental" en la defensa de la Constitució.  El diputat ha valorat que ha estat l'arribada del secretari general del PSOE, Pedro Sánchez, la que ha provocat una "profunda divisió" al partit. "Té la profunda capacitat de dividir tot allò que toca", ha declarat.

Summary: El PPC diu que l'escenari actual apunta "com a màxim" a la repetició del 9-N però "en versió més 'cutre'"


El cap de llista de Ciutadans (C's) al Congrés per Lleida, Óscar Uceda, ha assegurat aquest dissabte des de la Seu d'Urgell que "Ciutadans farà una aposta per rebaixar l'IVA general del 21% al 18%" i ha defensat la voluntat de la formació de "rebaixar els impostos de forma progressiva a totes les famílies espanyoles". "Pretenem refundar en dos, els tres tipus d'IVA que hi ha actualment: un de general del 18% i un de reduït del 7%, amb l'objectiu de mantenir constant la recaptació d'aquest impost", ha explicat Uceda. En aquest sentit, el candidat ha dit que "l'IVA conegut com superreduït, que afecta els béns de primera necessitat i a l'hostaleria, quedaria eliminat i, per tant, s'inclourien a l'IVA reduït".  Per poder sufragar aquest canvi, Uceda ha exposat que "Ciutadans planteja aplicar un complement salarial ajustat a l'IRPF i a la situació familiar, perquè no hagi de preocupar", ha matisat. "Per exemple, una família amb dos fills i que obtingui 10.000 euros, no pagaria IRPF i obtindria un complement salarial de més de 4.000 euros anuals", ha explicat. Així mateix, el candidat ha dit que "una de les apostes de C's és portar l'IVA cultural al 7%", ja que "hem de donar suport a les nostres indústria cinematogràfica, a les arts escèniques i als museus".

Summary: Uceda defensa que l'objectiu de C's és "rebaixar els impostos de forma progressiva a totes les famílies espanyoles"


La 146a Fira de Sant Josep de Mollerussa compta amb 239 expositors inscrits, un 80% dels 304 presents en la fira del 2016, quan encara falta un mes per a la celebració de la nova edició del certamen que tindrà lloc del 16 al 19 de març. Quant a la distribució per sectors, 124 firmes ja estan confirmades al recinte exterior, on s'exposen la maquinària agrícola i complements per a la ramaderia i l'agricultura; 90 als pavellons firals, destinats a complements, entitats i institucions, agroalimentació i multisectorial, i 25 al Saló de l'automòbil, ubicat al recinte de les piscines, i que enguany arriba a la seva 38a convocatòria. La xifra d'inscripcions s'està desenvolupant amb bon ritme i des de l'ens organitzador Fira de Mollerussa preveuen que les contractacions continuïn durant les pròximes setmanes per tal que les dades de participació se situïn a nivells similars als darrers anys.  La 146a Fira de Sant Josep de la capital del Pla d’Urgell obrirà portes del 16 al 19 de març com a punt de referència per al sector agrícola i ramader. A més de l'àmplia exposició, el certamen oferirà, com ja és habitual, un ampli programa de jornades tècniques (l'any passat es van acollir 14) amb les darreres novetats i tendències i amb les quals es tractaran temes com ara la gestió de les dejeccions ramaderes, els cereals, la fruita dolça, les exportacions, el reg o sessions de demostracions de maquinària.  Cal destacar també la celebració de la 17a Borsa Interpirinenca de Cereals que es portarà a terme el 16 de març al complex Resquitx. Aquesta trobada, on es donen cita importadors, productors, grups cooperatius, agències de transport, centrals comercialitzadores, brokers i usuaris del sector cerealístic, va reunir l'any 2017 més de 400 operadors procedents de Catalunya, així com de la resta de l'estat espanyol, Argentina, França, Suïssa, Rússia, Portugal, Ucraïna o els Estats Units. En aquests moments, s'han inscrit ja a la trobada prop de 150 professionals. La Fira de Sant Josep va rebre l'any passat uns 180.000 visitants, mentre que el nombre de professionals que van participar en alguna de les jornades formatives va ser de 1.700. Nova edició del Concurs de la Maquinària per premiar la innovació En el marc de la Fira de Sant Josep es convoca un any més el  Premi de la Maquinària Agrícola, Ramadera i Instal·lacions Agroindustrials. Es tracta d'un concurs que es remunta a l'any 1980 i que té com a objecte destacar i reconèixer les novetats tècniques exposades al certamen i que està dotat amb un total de 3.800 euros. La convocatòria consta de diferents premis.  El més ben dotat econòmicament, amb 1.600 euros és el Premi Especial d'Innovació al constructor/expositor de maquinària agrícola i/o ramadera de l'Estat, atorgat per Fira de Mollerussa. Les altres dues categories, dotades amb 1.100 euros cadascuna, corresponen al Premi d'Innovació en Maquinària Agrícola, també atorgat per l'ens firal, i al Premi d'Innovació en Maquinària o Instal·lacions Agroindustrials, atorgat aquest pel  Col·legi d'Enginyers Tècnics Agrícoles i Forestals de Catalunya-Demarcació de Lleida. El certamen acull també el Concurs de Disseny i Estètica de la Fira de Sant Josep- Premi Col·legi d'Aparelladors i Arquitectes Tècnics de Lleida, convocatòria que reconeix els millors estands i parcel·les de la fira. El Sopar de l'Expositor, que se celebrarà durant la fira, acollirà el lliurament dels premis a les empreses guanyadores de les dues convocatòries.

Summary: La Fira de Sant Josep de Mollerussa arriba als 239 expositors inscrits a un mes de celebrar-se la 146a edició


Natàlia Sànchez no vol que el text serveixi per "rentar la cara" a un Govern "corresponsable" de la "repressió policial" ACN Barcelona.-La diputada de la CUP Natàlia Sànchez ha explicat que han signat la proposta de resolució conjunta amb JxCat i ERC "exclusivament per solidaritat antirepressiva repressiva" i ha criticat que "arriba tard" i que és un "acord de mínims". En roda de premsa des del Parlament, la diputada ha afegit que la CUP no vol que el text acordat serveixi per "rentar la cara " a un Govern que és "corresponsable" de la "repressió policial". Així mateix, ha argumentat que no calia tramitar la proposta amb caràcter d'urgència perquè "el tren de la urgència ja va passar la setmana passada". D'altra banda, s'ha solidaritzat amb els membres de la Mesa, de la qual no en formen part, i ha defensat que el Parlament no es pot autocensurar.

Summary: La CUP signa la proposta de resolució amb JxCat i ERC  "exclusivament per solidaritat antirepressiva"


S'ha resolt la incidència que deixava més de 2.300 abonats de Barcelona sense llum, segons informa la Direcció General de Protecció Civil (DGPC). L'avaria al subministrament elèctric es va iniciar cap a dos quarts de deu del vespre d'ahir dissabte i es va allargar fins poc després de la mitjanit. Inicialment afectava un total de 2.383 usuaris de la capital catalana –sense concretar la zona ni el districte- i un parell d'hores més tard l'afectació ja s'havia reduït a 735 abonats.

Summary: Resolta la incidència que deixava més de 2.300 abonats de Barcelona sense llum